Χαροκόπειο Πανεπιστήμιο

Το Χαροκόπειο Πανεπιστήμιο είναι ελληνικό Ανώτατο Εκπαιδευτικό Ίδρυμα με έδρα την Αθήνα. Βρίσκεται στην περιοχή της Καλλιθέας και ιδρύθηκε το 1990 μετά την κατάργηση της προκατόχου Χαροκοπείου Σχολής Οικιακής Οικονομίας, η οποία λειτουργούσε από το 1929. Σήμερα ο χαρακτήρας του πανεπιστημίου έχει διευρυνθεί σημαντικά, με επέκταση και σε άλλα επιστημονικά αντικείμενα. "Under the present financial and regulatory constraints, the Institution appears to be well managed and provides appropriate services to the students and the community it serves. HU has created a warm, positive environment for students, faculty and staff, contributing to the institutional success."

 Ιστορία 
Το Πανεπιστήμιο φέρει το όνομα του εθνικού ευεργέτη Παναγή Χαροκόπου, ο οποίος μερίμνησε για την ίδρυση και χρηματοδότηση Σχολής για την παραγωγή επιστημονικού δυναμικού στην Οικιακή Οικονομία. Για το σκοπό αυτό αγόρασε το 1906 οικόπεδο έκτασης 20.000 τ.μ. στην Καλλιθέα, επί του οποίου χτίστηκε το 1915-1920 εκπαιδευτήριο με τη φροντίδα του αδελφού του Σπυρίδωνα Χαροκόπου. Το 1959 προστέθηκε σε αυτό το κτίριο μια νέα πτέρυγα.

Σε αυτό κτιριακό συγκρότημα στεγάστηκε το 1929 η Χαροκόπειος Ανωτάτη Σχολή, η οποία έπαυσε να λειτουργεί το 1990 με την ίδρυση του Χαροκοπείου Πανεπιστημίου. Ο σχεδιασμός και η όλη ανάπτυξη του Πανεπιστημίου στηρίχτηκε σε διεθνή πρότυπα και σε επιστημονική μελέτη που εκπονήθηκε από το Ινστιτούτο Περιφερειακής Ανάπτυξης του Παντείου Πανεπιστημίου με εντολή του υπουργείου Παιδείας.

To 1994, στο τμήμα Οικιακής Οικονομίας, το οποίο το 1999 μετονομάστηκε σε Οικιακής Οικονομίας και Οικολογίας και το 2020 σε Τμήμα Οικονομίας και Βιώσιμης Ανάπτυξης ακολουθώντας τις διεθνείς εξελίξεις στον κλάδο, προστέθηκε το τμήμα Επιστήμης Διαιτολογίας-Διατροφής, ενώ το Τμήμα Γεωγραφίας ιδρύθηκε το 2000. Το τμήμα Πληροφορικής και Τηλεματικής, από το 2007, είναι η τελευταία προσθήκη στο πανεπιστήμιο.

Στο Χαροκόπειο φοιτούν σήμερα περίπου 1.150 ενεργοί φοιτητές, γεγονός που καθιστά το πανεπιστήμιο το δεύτερο μικρότερο στην Ελλάδα. Το περιεχόμενο τόσο των προπτυχιακών όσο και των μεταπτυχιακών προγραμμάτων σπουδών βρίσκεται σε υψηλό ποιοτικό επίπεδο. Ειδικότερα, η κτιριακή υποδομή του πανεπιστημίου ανακαινίστηκε πλήρως τα έτη 1993-1994 και συμπληρώθηκε με την ανέγερση ενός νέου κτιρίου κατά τη διετία 1999-2000.

Κατά το ακαδημαϊκό έτος 2019–2020 τέθηκε το αίτημα μετονομασίας του τμήματος "Οικιακής Οικονομίας και Οικολογίας" σε ονομασία που να αντανακλά σύγχρονες προσεγγίσεις και να περιλαμβάνει τον όρο Βιώσιμη Ανάπτυξη". Το αίτημα διατυπώθηκε από καθηγητές και φοιτητές του Τμήματος, μέσω συνεδριάσεων, και διαβιβάστηκε στο Υπουργείο Παιδείας και Θρησκευμάτων και την αρμόδια υπουργό, Νίκη Κεραμέως. Τον Δεκέμβριο του 2020, μετά την ομόφωνη γνώμη της Συγκλήτου του Πανεπιστημίου και τη θετική εισήγηση του Ανωτάτου Συμβουλίου της ΕΘΑΑΕ (Σεπτέμβριος 2020), η προεδρία του Φοιτητικού Συλλόγου του τμήματος, ανακοίνωσε επισήμως τη μετονομασία του σε Τμήμα Οικονομίας και Βιώσιμης Ανάπτυξης.. 
 Ακαδημαϊκά τμήματα 
Το πανεπιστήμιο αποτελείται από τρεις Σχολές και τέσσερα Τμήματα.

 Σχολές Τμήματα Σχολή Περιβάλλοντος, Γεωγραφίας και Εφαρμοσμένων Οικονομικών (Ιδρύθηκε το 2013)   Τμήμα Οικονομίας και Βιώσιμης Ανάπτυξης (Ιδρύθηκε το 1993) 
 Τμήμα Γεωγραφίας (Ιδρύθηκε το 2000)  Σχολή Επιστημών Υγείας και Αγωγής (Ιδρύθηκε το 2013)  Τμήμα Επιστήμης Διαιτολογίας και Διατροφής (Ιδρύθηκε το 1994)  Σχολή Ψηφιακής Τεχνολογίας (Ιδρύθηκε το 2013)  Τμήμα Πληροφορικής και Τηλεματικής (Ιδρύθηκε το 2007) 

Σε κάθε τμήμα λειτουργούν Προγράμματα Μεταπτυχιακών Σπουδών (ΠΜΣ).

 Ακαδημαϊκή Αξιολόγηση 

Το 2016 το Χαροκόπειο Πανεπιστήμιο αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολικά Θετική αξιολόγηση (αγγλ. "positive evaluation") .

 Έρευνα 
Το Χαροκόπειο, μέσω του Τμήματος Γεωγραφίας συμμετέχει στο Δίκτυο Ευρωπαϊκού Χωροταξικού Σχεδιασμού (European Spatial Development Planning Network) μαζί με άλλα Ευρωπαϊκά πανεπιστήμια.

Σύμφωνα με έρευνα του Εθνικού Κέντρου Τεκμηρίωσης για την αξιολόγηση και κατάταξη των ελληνικών πανεπιστημίων, ο αριθμός δημοσιεύσεων του Χαροκοπείου το διάστημα 2006 - 2010 ανήλθε σε 616	και ο αριθμός των αναφορών ανήλθε σε 2.883 και επιτυγχάνοντας έτσι υψηλό νούμερο στον Δείκτη Απήχησης των δημοσιεύσεών του, σε επίπεδα υψηλότερα και από τον παγκόσμιο μέσο όρο.

Πρόεδρος του Συμβουλίου του Χαροκοπείου ήταν ο Ιωάννης Τσιτσικλής, καθηγητής του Τεχνολογικού Ινστιτούτου Μασαχουσέτης (MIT).

 Βιβλιοθήκη 
Η Κεντρική Βιβλιοθήκη του Χαροκοπείου Πανεπιστημίου ιδρύθηκε το 1991 παράλληλα με την δημιουργία του Ιδρύματος και λειτουργεί ως αυτοτελής υπηρεσία. Μέχρι τον Ιούνιο του 2000 λειτουργούσε στον πρώτο όροφο του κεντρικού κτιρίου του Πανεπιστημίου, ενώ από τον Νοέμβριο του 2000 λειτουργεί στον 2ο όροφο της νέας πτέρυγας Ευανθία Πετρούτση - Χαροκόπου. Απευθύνεται σε όλα τα μέλη της ακαδημαϊκής κοινότητας (διδακτικό προσωπικό, σπουδαστές κ.λπ.) και στους υπόλοιπους ερευνητές που δεν ανήκουν στο πανεπιστήμιο.

Οι συλλογές της βιβλιοθήκης καλύπτουν όλα τα γνωστικά αντικείμενα που διδάσκονται στο Πανεπιστήμιο όπως η Διατροφή, η Οικονομία, η Οικολογία, το Περιβάλλον, η Γεωγραφία, η Βιολογία, η Πληροφορική, κ.ά. Αποτελείται από περίπου 22.000 βιβλία, συλλογή περιοδικών, προπτυχιακές/μεταπτυχιακές εργασίες και διδακτορικές διατριβές των φοιτητών του Πανεπιστημίου, διδακτικές σημειώσεις καθηγητών για τα εκπαιδευτικά μαθήματα, πληροφοριακό υλικό, οπτικοακουστικό υλικό και πολυμέσα.

 Κέντρο Συμβουλευτικής Αικατερίνη Μαριδάκη-Κασωτάκη 
Το 2001, η Καθηγήτρια Ψυχολογίας Κατερίνα Μαριδάκη-Κασσωτάκη, ίδρυσε το Κέντρο Συμβουλευτικής Φοιτητών με απόφαση της Συγκλήτου του Πανεπιστημίου, το οποίο αποσκοπεί στην παροχή συμβουλευτικής και ψυχολογικής βοήθειας στους προπτυχιακούς και μεταπτυχιακούς φοιτητές όλων των Τμημάτων του Πανεπιστημίου.

Η Σύγκλητος του Χαροκοπείου Πανεπιστημίου (αρ. συνδ. 372/17.10.2019), λόγω του αιφνίδιου θανάτου της κ. Κασσωτάκη τον Ιούλιο του 2019 από καρκίνο, αποφάσισε τη μετονομασία του Κέντρου Συμβουλευτικής, η ίδρυση του οποίου αποτελεί δική της πρωτοβουλία, σε “Κέντρο Συμβουλευτικής Αικατερίνη Μαριδάκη Κασσωτάκη”.

Η Καθηγήτρια Αικατερίνη Μαριδάκη Κασσωτάκη, είχε συμβάλει ουσιαστικά στη διοίκηση του Πανεπιστημίου, αφού είχε υπηρετήσει δύο φορές ως Αντιπρύτανης, αλλά και στην καθημερινές του δραστηριότητες, ως ακαδημαϊκός δάσκαλος. Το σημαντικότερο επίτευγμα της προσπάθειάς της, είναι το Κέντρο Συμβουλευτικής που άφησε παρακαταθήκη στο Πανεπιστήμιο και το οποίο υπηρέτησε με μεγάλο πάθος.

Μετεωρολογικός σταθμός
Από το 2016 το Χαροκόπειο Πανεπιστήμιο διατηρεί σταθμό του Παγκόσμιου Μετεωρολογικού Οργανισμού σε συνεργασία με το Εθνικό Αστεροσκοπείο Αθηνών.

 Δείτε επίσης 
 Ανώτατα Εκπαιδευτικά Ιδρύματα στην Ελλάδα

 Παραπομπές 

 Εξωτερικοί σύνδεσμοι 
 Χαροκόπειο Πανεπιστήμιο

Κατηγορία:Ανώτατα Εκπαιδευτικά Ιδρύματα στην Αθήνα
Κατηγορία:Δήμος Καλλιθέας
Κατηγορία:Πανεπιστήμια στην Ελλάδα